અમદાવાદમાં આરસી ટેક્નિકલમાં વિદ્યાર્થિનીની છેડતી કરનાર પુત્રને સબક શીખવવા માટે પિતાએ છેડતી પીડિત છોકરી પાસે પોતાના પુત્રને લાફો મરાવ્યો હતો તેમજ પોતાના પુત્ર વિરુદ્ધ કડક કાર્યવાહી કરવા તેમણે પોલીસને જણાવ્યું હતું. આ બનાવ અંગે જાણવા મળ્યા અનુસાર સોલા સ્થિત આરસી ટેક્નિકલ કોલેજમાં ડિપ્લોમામાં અભ્યાસ કરતા બે વિદ્યાર્થીઓએ પોતાની બે સહવિદ્યાર્થિનીઓની છેડતી કરી હોવાનો કિસ્સો બનતા કોલેજમાં હોબાળો મળ્યો હતો, બાદમાં પ્રિન્સીપાલે પોલીસને જાણ કરી હતી, પોલીસે છેડતી કરનાર વિદ્યાર્થીઓના વાલીઓને આ અંગે જાણ કરતા વાલી કોલેજ પહોંચ્યા હતા, જ્યાં શાહિલ પ્રજાપતિના પિતાએ પુત્રને સબક શીખવવા પોલીસને રજૂઆત કરી હતી કે તેની વિરુદ્ધ કડક કાર્યવાહી કરવામાં આવે.